Schaan, 29. februar 2024

Sporočila za medije o zaključku projekta SpeciAlps

**Upravljati turistične tokove, ohraniti doživljanje narave**

Od umetne inteligence do obvladovanja zadnjega kilometra, omejitev nosilnosti in t. i. koncepta dregljajev – za poslušanje sta zdaj na voljo serija večjezičnih podkastov speciAlps in spletinar, ki poglobljeno obravnavata problematiko usmerjanja turističnih tokov.

V okviru projekta CIPRE »Podkasti [speciAlps: upravljati turistične tokove, ohraniti doživljanje narave](https://www.cipra.org/de/cipra/international/projekte/laufend/specialps-podcast)« je bilo v alpskih jezikih (francoščini, italijanščini, nemščini, slovenščini) in angleščini ustvarjenih pet podkastov, ki prinašajo različne vsebine z omenjenega področja. Epizode podkasta so že na voljo za poslušanje.

1.epizoda: UI v alpskem turizmu

**Prva epizoda podkasta** (en, sl) razkriva, kako lahko umetna inteligenca (UI) pripomore k preusmerjanju obiskovalcev z občutljivih ali preobremenjenih turističnih destinacij na druge lokacije. Kot v podkastu pove Karolina Taczanowska z dunajske Univerze za naravne vire in uporabne življenjske vede (BOKU), sam koncept umetne inteligence ni nič novega, le količina podatkov in vse učinkovitejši algoritmi odpirajo nove možnosti: »V turističnih destinacijah zna umetna inteligenca že danes predvideti, kje prihaja do preobremenitev in ozkih grl.« Gostji podkasta, Vesna Kobal in Urška Starc Peceny, na primeru projekta Planinstvo 4.0 pojasnita, kako bi lahko uporaba umetne inteligence razbremenila slovenske vroče turistične točke.

2.epizoda: Obvladovanje zadnjega kilometra

Avtomobil, vlak ali avtobus? **Druga epizoda podkasta** (en, fr) se osredotoča na mobilnost: pri upravljanju obiska ima pomembno vlogo že izbira prevoznega sredstva oz. načina prihoda v turistične gorske destinacije. V podkastu lahko prisluhnemo Louisu Didellu, ki je leta 2022 v Grenoblu, francoskem alpskem mestu leta, začel projekt L'Escarpade, katerega namen je bil ozaveščati ljudi o trajnostni mobilnosti in pokazati, da je mogoče do gorskega okolja dostopati tudi brez osebnega avtomobila. Drugi gost Antoine Pin iz francoske organizacije Protect our Winters France je predstavil priporočila, kako samostojno ukrepati v takih primerih.

3. epizoda: Nudging v alpskem turizmu

Kako obiskovalce občutljivih naravnih prostorov v Alpah uspešno, a brez zapovedovanja ali finančnih spodbud prepričati, da se začnejo vesti trajnostno in odgovorno? Kakšno vlogo ima pri tem vedenjska psihologija? Odgovore ponuja koncept nudginga v alpskem turizmu, ki je bil osrednja tema spletnega seminarja, ki se ga je septembra 2023 udeležilo okoli 150 zainteresiranih posameznikov. Kako lahko osebno prilagojena in pozitivno naravnana komunikacija pripomore k uspešnemu usmerjanju turističnih tokov na območju turističnih destinacij, so v praksi že preizkusili v Naravnem parku Baronnies Provençales v francoskih Alpah. Koncept nudginga je tema **tretje epizode podkasta** (de, en).

4. epizoda: Koliko več je preveč?

Od jezera Schrecksee v Allgäuu do Hallstatta v Avstriji in Villnössa/Funesa v Italiji – naravno okolje, lokalna kultura in geografsko pestri habitati so največja privlačnost Alp. V številnih turističnih destinacijah se število obiskovalcev hitro povečuje, s tem pa tudi pritisk na lokalno infrastrukturo, naravno okolje in lokalno prebivalstvo. **Četrta epizoda** (en, it) obravnava problematiko omejitev turistične nosilne zmogljivosti v gorskem okolju.

5. epizoda: Pravica do narave

Kaj sploh so mirna območja v gorah? Katere omejitve veljajo za odvzem pitne vode pri proizvodnji umetnega snega? S katerimi težavami pravne narave se soočamo, ko gre za naselja planinskih koč? Kakšno vlogo ima lahko pri vsem tem protokol Alpske konvencije o turizmu, ki so ga pred 25 leti podpisale vse alpske države? Na ta in številna druga vprašanja v **peti in obenem zadnji epizodi podkasta** odgovarjata Wolfger Mayerhofer, namestnik generalnega sekretarja Alpske konvencije, in Ewald Galle, ki je na avstrijskem okoljskem ministrstvu "zadolžen" za Alpsko konvencijo, mednarodno pogodbo o celovitem varstvu in trajnostnem razvoju Alp.

Projekt izvajata CIPRA International in Omrežje občin Povezanost v Alpah, finančno ga podpira nemško Zvezno ministrstvo za okolje, varstvo narave, jedrsko varnost in varstvo potrošnikov (BMUV).

Vse epizode podkasta za poslušanje in dodatne informacije o projektu lahko najdete na spletni strani: [www.cipra.org/de/specialps-podcast](https://www.cipra.org/de/specialps-podcast)

(4'232 znakov vključno s presledki)

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo:

Michael Gams, [michael.gams@cipra.org](mailto:michael.gams@cipra.org), +423 237 53 04 ali

Magdalena Holzer, [magdalena.holzer@cipra.org](mailto:magdalena.holzer@cipra.org), +423 237 53 13

**CIPRA – za kakovostno življenje v Alpah**

Mednarodna komisija za varstvo Alp (CIPRA) je neprofitna in nevladna krovna organizacija s predstavništvi v sedmih alpskih državah in z mrežo več kot sto članskih organizacij. CIPRA deluje na znanstveni podlagi, uporablja raznovrstne komunikacijske načine, si prizadeva za ozaveščanje javnosti o alpski politiki in sodeluje v projektih, katerih namen je udejanjanje trajnostnega razvoja v praksi. Prav tako se zavzema za ohranjanje naravne in kulturne dediščine, za krepitev regionalne pestrosti ter skupno reševanje čezmejnih izzivov na območju alpskega prostora. [www.cipra.org](http://www.cipra.org)